Document ID: 32014D0461

KOMMISSIONENS GENNEMFØRELSESAFGØRELSE
af 14. juli 2014
om en midlertidig undtagelse fra Rådets afgørelse 2013/755/EU hvad angår oprindelsesreglerne for tilberedte og konserverede rejer fra Grønland
(2014/461/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets afgørelse 2013/755/EU af 25. november 2013 om de oversøiske landes og territoriers associering med Den Europæiske Union (»associeringsafgørelse«) (1), særlig artikel 16 i det tilknyttede bilag VI, og
ud fra følgende betragtninger:
(1)
Den 16. oktober 2009 vedtog Kommissionen beslutning 2009/776/EF (2) om en undtagelse fra definitionen af begrebet »produkter med oprindelsesstatus« for at tage hensyn til Grønlands særlige situation, for så vidt angår rejer af arten Pandalus borealis. Denne undtagelse udløb den 31. december 2013.
(2)
Ved brev af 1. april 2014 anmodede Grønland om en ny undtagelse fra oprindelsesreglen, som fastsat i artikel 16 i bilag VI til afgørelse 2013/755/EU for en årlig mængde på 2 500 tons tilberedte og konserverede rejer af arten Pandalus Borealis og Pandalus Montagui, som vil blive udført fra Grønland i perioden 1. januar 2014 til 31. december 2020.
(3)
Grønland har begrundet sin anmodning med, at de samlede grønlandske tilladte fangstmængder (TAC'er) er faldet i de seneste år og vil falde yderligere i 2015, hvilket medfører en mangel på leverancer af rejer med oprindelsesstatus. Grønland har et akut behov for rejer fra nabolandene for at opretholde et minimumsniveau for produktionen og for at sikre beskæftigelsen.
(4)
Artikel 16, stk. 1, litra c) i bilag VI til afgørelse 2013/755/EU fastsætter, at der kan vedtages undtagelser fra oprindelsesreglerne, når udviklingen af bestående industrier eller oprettelsen af nye industrier i et land eller territorium berettiger dertil.
(5)
Fiskeriet er den primære industri i Grønland, hvoraf rejefiskerisektoren er den vigtigste. Det er af stor betydning for den fortsatte udvikling af den grønlandske industri, at muligheden for at anvende rejer fra tredjelande, især fra Canada, fortsat er mulig i fremtiden med henblik på at udvikle sektoren på land og opretholde den grønlandske industris konkurrenceevne på verdensmarkedet.
(6)
Grønland er et geografisk isoleret område med begrænset infrastruktur og stigende arbejdsløshed. Når der er mangel på forsyninger, må fabrikkerne lukke, hvilket forårsager arbejdsløshed i længere perioder. De socioøkonomiske virkninger af en sådan lukning på et lille samfund, som er afhængigt af disse fabrikkers økonomiske aktiviteter, er derfor vigtige. Behandling af 2 500 tons rejer giver beskæftigelse til ca. 10 arbejdstagere. Grønland har i sin anmodning anført, at undtagelsen er af afgørende betydning for en af dens fabrikkers overlevelse.
(7)
Den ønskede undtagelse er berettiget i medfør af artikel 16, stk. 1, litra c), i bilag VI til afgørelse 2013/755/EU med hensyn til den fortsatte udvikling af en eksisterende industri i Grønland. Desuden sikrer undtagelsen beskæftigelsen i sårbare samfund og er af afgørende betydning for en af Grønlands fabrikkers overlevelse.
(8)
Da den undtagelse, der blev bevilget i 2001, blev anvendt i mindre grad, bør denne undtagelse kun bevilges for 500 tons, hvilket svarer til den maksimale udnyttelse i 2002 med en tolerancestigning på 25 %.
(9)
Forudsat at visse betingelser med hensyn til mængder, overvågning og varighed overholdes, forårsager undtagelsen ikke alvorlig skade for nogen erhvervsgren eller etableret industri i EU eller i en eller flere medlemsstater i EU.
(10)
I Kommissionens forordning (EØF) nr. 2454/93 (3) er der fastsat bestemmelser om forvaltningen af toldkontingenter. Disse regler bør finde tilsvarende anvendelse på forvaltningen af den mængde, som den vedtagne undtagelse i denne afgørelse gælder for.
(11)
Der anmodes om en undtagelse for en periode, der begynder den 1. januar 2014 og slutter den 31. december 2020. Da det er nødvendigt at sikre kontinuitet i eksporten fra Grønland til Unionen og forudsigelighed for de økonomiske aktører, bør undtagelsen bevilges med tilbagevirkende kraft.
(12)
Foranstaltningerne i denne afgørelse er i overensstemmelse med udtalelse fra Toldkodeksudvalget -
VEDTAGET DENNE AFGØRELSE:
Artikel 1
Uanset bilag VI til afgørelse 2013/755/EU bør tilberedte og konserverede rejer af arten Pandalus borealis og Pandalus Montagui under KN-kode ex 1605 21 og ex 1605 29, der forarbejdes i Grønland af rejer uden oprindelsesstatus under KN-kode 0306 16 99, betragtes som værende med oprindelse i Grønland på de vilkår, der er angivet i artikel 2 til 5 i nærværende afgørelse.
Artikel 2
Den i artikel 1 omhandlede undtagelse omfatter de mængder, der er angivet i bilaget, og som indføres i Unionen fra Grønland mellem 1. januar 2014 og 31. december 2020.
Artikel 3
De i bilaget anførte mængder forvaltes efter bestemmelserne i artikel 308a, 308b og 308c i forordning (EØF) nr. 2454/93.
Artikel 4
De grønlandske toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter.
I alle de EUR.1-varecertifikater, de udsteder for de pågældende produkter, anføres der en henvisning til denne afgørelse.
De kompetente myndigheder i Grønland sender inden udgangen af den måned, der følger efter hvert kvartal, Kommissionen en kvartalsopgørelse over de mængder, for hvilke der i medfør af denne afgørelse er udstedt EUR.1-varecertifikater med angivelse af certifikaternes løbenumre.
Artikel 5
Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:
-
»Derogation - Commisson Implementing Decision 2014/461/EU«
-
»Dérogation - Décision d'exécution 2014/461/UE de la Commission«
Artikel 6
Denne afgørelse træder i kraft på dagen for offentliggørelsen.
Den anvendes fra den 1. januar 2014 til den 31. december 2020.
Udfærdiget i Bruxelles, den 14. juli 2014.

Labels: 3
18
15
6